
  KAPITEL 1


  Rayford Steeles tanker beskæftigede sig med en kvinde han aldrig havde rørt ved. Med den stopfulde 747 på autopilot hen over Atlanterhavet på vej mod en morgenlanding i Heathrow havde Rayford skubbet alle tanker om familien langt væk.


  I påskeferien ville han bruge tid sammen med sin kone og deres tolvårige søn. Deres datter ville også være hjemme fra universitetet. Men lige nu, hvor copiloten sad og døsede, så Rayford Hattie Durhams smil for sig og glædede sig til de skulle mødes igen.


  Hattie var Rayfords chefstewardesse. Det var over en time siden han sidst havde set hende.


  Rayford plejede at glæde sig til at komme hjem til sin kone. Irene var stadig livlig og tiltrækkende, selv i fyrrene. Men på det sidste var hun blevet så optaget af religion at det var begyndt at virke frastødende på ham. Det var det eneste hun kunne tale om.


  Rayford Steele syntes det var helt i orden med Gud. Rayford kunne endda godt lide at gå i kirke en gang imellem. Men efter Irene havde sluttet sig til en lille menighed og var begyndt at gå til bibelstudiekreds hver uge og i kirke hver søndag, var Rayford blevet ubehageligt til mode. Det var ikke en kirke hvor folk lod tvivlen komme en til gode, troede det bedste om en og lod en være i fred. Der var folk dér der havde præsteret at spørge ham rent ud hvad Gud gjorde i hans liv.


  „Drukner mig i velsignelser,“ var blevet hans smilende svar der lod til at tilfredsstille dem, men han fandt på flere og flere undskyldninger for at blive væk om søndagen.


  Rayford prøvede at overbevise sig selv om at det var hans kones betagelse af en guddommelig bejler der fik hans tanker til at strejfe. Men han vidste at den egentlige grund var hans egen libido.


  Desuden var Hattie Durham dødlækker. Ingen tvivl om det. Det han bedst kunne lide ved hende, var at hun var den type der rørte ved en. Ikke utilbørligt, ikke åbenlyst. Hun rørte bare ved hans arm når hun gik forbi, eller lagde hånden blidt på hans skulder når hun stod bag hans sæde i cockpittet.


  Det var ikke kun hendes berøringer der fik Rayford til at nyde hendes selskab. Hendes ansigtsudtryk, hendes opførsel, hendes direkte blik sagde ham at hun i hvert fald beundrede og respekterede ham. Om hun var interesseret i noget som helst mere, kunne han kun gætte på. Og det gjorde han.


  De havde tilbragt meget tid sammen, siddet i timevis og sludret over en drink eller en middag, sammen med kollegaer eller alene. Han havde ikke gengældt så meget som et fingerstrøg, men hans blik havde fastholdt hendes, og han kunne kun antage at hans smil havde sagt sit.


  Måske i dag. Måske her til morgen, hvis hendes bankesignal på døren ikke vækkede copiloten, ville han dække hendes hånd på skulderen med sin egen - på en venlig måde som han håbede hun ville opfatte som et skridt, det første fra hans side, mod et forhold.


  Og det første var det. Rayford var ikke snerpet, men han havde aldrig været Irene utro. Han havde haft masser af muligheder. Han havde i lang tid haft dårlig samvittighed over noget kæleri han havde nydt ved en julefest for over tolv år siden. Irene var blevet hjemme fordi hun var temmelig besværet af at være gået over tiden med deres overraskende efternøler, Ray junior.


  Selv om Rayford havde været noget påvirket, havde han været klar nok til at gå tidligt. Selvfølgelig havde Irene lagt mærke til at han var lettere fuld, men hun kunne ikke have haft mistanke om noget andet, ikke fra hendes regelrette kaptajn. Det var ham der engang havde indtaget to martini’er mens O’Hare lufthavnen havde været lukket af sne, og så frivilligt givet sig selv flyveforbud da vejret klarede op. Han havde tilbudt at betale for en afløser, men Pan-Continental havde været så imponerede at de i stedet fremstillede hans selvdisciplin og visdom som et eksempel til efterfølgelse.


  Om et par timer ville Rayford være den første der så antydningerne af solen, en drilagtig palet af pastelfarver der signalerede det modstræbende daggry over kontinentet. Indtil da forekom mørket på den anden side af ruden flere kilometer tykt. Hans sløve eller sovende passagerer havde trukket gardinerne ned, puder og tæpper var i brug. Lige nu var flyet et mørkt, summende sovekammer for alle undtagen de få rastløse, personalet og de par stykker der trådte af på naturens vegne.


  Det spørgsmål det drejede sig om i denne mørkeste time før daggry, var hvorvidt Rayford Steele skulle løbe risikoen og indlede et nyt, spændende forhold med Hattie Durham. Han skjulte et smil. Forsøgte han at narre sig selv? Ville en med hans ry nogen sinde gøre andet end at drømme om en smuk kvinde, femten år yngre end han selv? Han var ikke så sikker længere. Hvis bare Irene ikke havde fået denne nye dille.


  Mon den ville gå i sig selv igen, denne optagethed af verdens ende, af Jesu kærlighed, af sjælenes frelse? I den seneste tid havde hun læst alt hvad hun kunne få fat i om bortrykkelsen af de kristne. „Kan du forestille dig det, Rafe,“ jublede hun, „Jesus der kommer tilbage for at hente os før vi dør?“


  „Jah mand,“ sagde han og kiggede op over kanten af avisen, „det er lige til at dø over.“


  Det syntes hun ikke var morsomt. „Hvis jeg ikke vidste hvad der ville ske med mig,“ sagde hun, „ville jeg ikke være så rapkæftet over det.“


  „Jeg ved godt hvad der vil ske med mig,“ insisterede han. „Jeg vil være død og borte, færdig. Men du vil selvfølgelig flyve lige op i himlen.“


  Det havde ikke været hans mening at såre hende. Han lavede bare sjov med det. Da hun vendte sig bort, rejste han sig og fulgte efter hende. Han drejede hende rundt og prøvede at kysse hende, men hun var helt kold. „Kom nu, Irene,“ sagde han, „tror du ikke tusinder af mennesker simpelthen ville dejse om hvis de så Jesus komme for at hente alle de gode.“


  Tårekvalt havde hun trukket sig væk fra ham. „Jeg har sagt det til dig igen og igen. At være frelst er ikke det samme som at være god, man er bare -“


  „Man er bare blevet tilgivet, ja, det ved jeg godt,“ sagde han og følte sig afvist og sårbar i sin egen dagligstue. Han gik tilbage til sin stol og sin avis. „Hvis det kan trøste dig, så er jeg glad på dine vegne over at du kan være så skråsikker.“


  „Jeg tror bare på det Bibelen siger,“ sagde Irene.


  Rayford trak på skuldrene. Han havde lyst til at sige: „Godt gået,“ men han ville ikke forværre situationen. På en måde misundte han hende hendes sikkerhed, men sandt at sige afskrev han det som at hun var mere emotionel, mere følelsesorienteret. Han ville ikke ligefrem sige det, men egentlig var han kvikkere - ja, mere intelligent. Han troede på regler, systemer, love, mønstre, ting man kunne se og føle og høre og røre ved.


  Hvis Gud var en del af alt det, fint nok. En højere magt, et kærligt væsen, en kraft bag naturlovene, helt i orden. Lad os synge om det, bede over det, have det godt med vores evne til at være gode ved andre og ellers passe vort eget. Rayfords største frygt var at denne religiøse interesse ikke ville gå i sig selv igen ligesom Irenes Tupperwarefase, hendes aerobicperiode eller hendes diskussionsklub. Han kunne ligefrem se hende gå fra dør til dør og spørge om hun måtte læse et skriftsted for folk. Hun måtte da vide bedre end at drømme om at han ville følge med.


  Irene var blevet en fuldbåren religiøs fanatiker, og på en eller anden måde frigjorde det Rayford til at dagdrømme om Hattie Durham uden at få dårlig samvittighed. Måske ville han sige noget, foreslå noget, antyde noget når han og Hattie gik gennem Heathrow til taxaerne. Måske før da. Turde han gøre noget allerede nu, flere timer før landing?

  På en vinduesplads på første klasse sad en journalist bøjet over sin bærbare computer. Han lukkede den ned og lovede sig selv at han ville vende tilbage til sin dagbog senere. I en alder af tredive var Cameron Williams den yngste stjernereporter ved det højt ansete tidsskrift Global Weekly. Til stor misundelse for den øvrige erfarne stab kom han enten først med de gode historier eller blev sat til at dække de store verdensnyheder. På bladet blev han kaldt Buck både af dem der beundrede ham, og af dem der bagtalte ham, fordi de sagde at han aldrig tog hensyn til traditioner eller autoriteter. Buck mente han måtte være født under en heldig stjerne, for han havde været øjenvidne til nogle af de mest centrale historiske begivenheder.


  For et år og to måneder siden havde januarnummerets forsideartikel ført ham til Israel for at inteiviewe Chaim Rosenzweig, og det var blevet til en af de mest bizarre oplevelser han nogen sinde havde haft.


  Rosenzweig var godt op i årene, og i Global Weeklys historie var han den eneste der var blevet enstemmigt valgt som Årets Nyhedsskaber. Man havde sædvanligvis styret uden om enhver der kunne tænkes at blive valgt som Årets Mand af tidskriftet Time. Men Rosenzweig gav sig selv. Cameron Williams var gået ind til personalemødet fuldt forberedt på at skulle argumentere for Rosenzweig og imod de mediestjerner som de andre typisk ville foreslå.


  Han blev behageligt overrasket da ansvarshavende redaktør Steve Plank startede med at sige: „Er der nogen der har tænkt sig at komme med en eller anden tåbelig nominering, såsom nogen anden end Nobelpristageren i kemi?“


  Redaktionsgruppen så på hinanden, rystede på hovedet og lod som om de skulle til at gå igen. „Saml stolene, mødet er hævet,“ sagde Buck. „Steve, det er ikke fordi jeg vil fiske, men du ved at jeg kender fyren, og at han stoler på mig.“


  „Ikke så hurtigt, cowboy,“ sagde en af hans rivaler og henvendte sig til Plank. „Lader du nu Buck sætte sig selv på historierne?“


  „Måske,“ sagde Steve, „og hvad hvis jeg gør?“


  „Jeg synes bare at det her ligger inden for et fagområde som en videnskabelig artikel,“ mumlede Bucks modstander. „Jeg ville sætte den videnskabelige skribent på det.“


  „Og så ville du dysse læseren i søvn,“ sagde Plank. „Kom nu, du ved godt at prestigestykker bliver skrevet af en fra denne gruppe. Og artiklen er ikke mere videnskabelig end den første Buck lavede om ham. Den her skal skæres så læseren lærer manden at kende og forstår betydningen af hans indsats.“


  „Som om det ikke er indlysende. Han har såmænd bare ændret historiens gang.“


  „I dag er det mig der udpeger folk,“ sagde den ansvarshavende redaktør. „Tak for dit tilbud, Buck. Jeg antager at alle andre er lige så villige.“ Ivrige miner fyldte lokalet, men Buck hørte også brummende forudsigelser om at den lyshårede knægt ville få opgaven. Hvad han også gjorde.


  En sådan tillid fra chefen og konkurrence fra hans ligestillede gjorde ham endnu mere besluttet på at overgå sig selv med hver eneste opgave. I Israel boede Buck på en kaserne og mødtes med Rosenzweig i den samme kibbutz i udkanten af Haifa hvor han havde interviewet ham året før.


  Rosenzweig var selvfølgelig en fascinerende person, men det var hans opdagelse, eller opfindelse - ingen vidste helt hvad man skulle kalde den - som var den egentlige „årets nyhedsskaber.“ Den ydmyge mand kaldte sig selv for botaniker, men han var i virkeligheden en kemisk ingeniør som havde fremstillet en syntetisk gødning der fik Israels ørkensand til at blomstre som et drivhus.


  „Kunstvanding har ikke været noget problem i mange årtier,“ sagde den gamle mand. „Men man opnåede ikke andet end at gøre sandet vådt. Når min formel tilsættes vandet, gør det sandet frugtbart.“


  Buck var ingen videnskabsmand, men han vidste nok til at ryste på hovedet over den enkle udtalelse. Rosenzweigs formel var hastigt ved at gøre Israel til jordens rigeste nation med en langt større indtægt end dets oliefyldte nabolande. Hver tomme jord bugnede med blomster og korn, selv produkter der aldrig før havde kunnet gro i Israel. Det hellige land blev storeksportør, genstand for verdens misundelse, med en arbejdsløshed på nul og fremgang for alle.


  Den fremgang, som mirakelformlen førte til, ændrede historiens gang for Israel. Velforsynet med penge og ressourcer sluttede Israel fred med sine naboer. Fri handel og åbne grænser gav alle der elskede landet, mulighed for at få adgang til det. Hvad de imidlertid ikke fik adgang til, var formlen.


  Buck havde ikke engang bedt den gamle mand om at afsløre formlen eller de komplicerede forholdsregler der beskyttede den mod en eventuel fjende. Bare det at det var militæret der sørgede for Bucks logi, bar vidnesbyrd om sikkerhedsforanstaltningernes store betydning. Så længe hemmeligheden blev bevaret, sikrede den staten Israels uafhængighed og magt. Aldrig havde Israel kunnet nyde en sådan fred. Jerusalems bymure var nu kun et symbol, og byen bød alle velkomne, så længe de kom i fred. Den gamle vagtpost mente at Gud havde belønnet dem og nu gav dem kompensation for århundreders forfølgelse.


  Chaim Rosenzweig blev æret over hele verden og hædret i sit eget land. Verdens ledere opsøgte ham, og han blev beskyttet af et sikkerhedssystem der var lige så komplekst som dem der beskyttede statsoverhoveder. Hvor overstadig Israel end var over denne nyfundne lykke, var nationens ledere ikke dumme. Blev Rosenzweig kidnappet og tortureret, kunne han blive tvunget til at afsløre en hemmelighed der på lignende vis ville kunne revolutionere enhver nation i verden.


  Bare at tænke sig hvad formlen kunne gøre hvis den blev modificeret til at virke på Ruslands uendelige tundra! Ville de egne kunne blomstre, selv om de lå dækket af sne det meste af året? Var det nøglen til at genoprette den store nation der var tilbage efter at Unionen af Socialistiske Sovjetrepublikker var faldet fra hinanden?


  Rusland var blevet en stor rugende kæmpe med en ødelagt økonomi og tilbagestående teknologi. Det eneste nationen havde, var militær styrke, hver eneste mulig mark gik til våben. Og skiftet fra rubler til mark havde ikke været nogen let overgang for den anstrengte nation. Det havde taget år at ensrette verdensøkonomien til tre store møntenheder, men da først ændringen var sket, var de fleste glade for den. Hele Europa og Rusland handlede udelukkende i mark. Asien, Afrika og Mellemøsten brugte yen. Nord- og Sydamerika samt Australien benyttede sig af dollars. Der var en bevægelse i gang for at gå over til en global fælles mønt, men de nationer som modvilligt havde skiftet én gang, var ikke meget for at gøre det igen.


  Frustreret over ikke at kunne nyde godt af Israels lykke og opsat på at dominere og besætte det hellige land, havde Rusland startet et natligt angreb mod Israel. Angrebet blev kendt som det russiske Pearl Harbor, og på grund af interviewet med Rosenzweig var Buck Williams i Haifa da det fandt sted. Russerne sendte interkontinentale raketter og MiG-kampfly med atomvåben til området. Antallet af fly og sprænghoveder viste tydeligt at missionens formål var total udslettelse.


  At sige at israelerne blev overrumplet, havde Cameron Williams skrevet, var som at sige at den kinesiske mur var lang. Da de israelske radarer havde opfanget de russiske fly, var de allerede næsten lige over dem. Israels hektiske anmodninger til de nærmeste naboer og USA om hjælp kom samtidig med kravene om at få at vide hvad hensigten var med at invadere landets luftrum. Da Israel og dets allierede var kommet så langt som til at stille op med noget der bare tilnærmelsesvis mindede om et forsvar, var det tydeligt at russerne var dem talmæssigt overlegne i forholdet hundrede til en.


  De havde kun få øjeblikke før ødelæggelsen ville begynde. Der var ingen forhandlinger, ingen anmodninger om at lade horderne fra nord få del i rigdommen. Hvis russerne blot havde til hensigt at kue og skræmme, ville de ikke have fyldt himlen med missiler. Fly kunne vende om, men missiler var armeret og rettet mod et mål.


  Det her var ikke noget spil for galleriet beregnet på at få Israel i knæ. Der var intet budskab til de angrebne. De fik ingen forklaring på hvorfor krigsmaskinerne krydsede landets grænser og væltede ned over dem. Israel var tvunget til at forsvare sig selv, fuldt bevist om at første angrebsrunde bogstaveligt talt ville slette landet fra jordens overflade.


  Luftalarmer hylede, radio og fjernsyn transmitterede for de dødsdømte den smule reportage det var til at få fat i, mens Israel forsvarede sig selv for hvad der sikkert måtte blive sidste gang i historien. Det første batteri af israelske jord-til-luft missiler ramte deres mål, og himlen blev oplyst af orange og gule ildkugler der næppe ville betyde den store forsinkelse af et russisk offensiv der ikke var noget forsvar imod.


  De, som kendte vilkårene og radarskærmenes forvarsler, tolkede de øredøvende eksplosioner i luften som det russiske angreb. Hver eneste militærleder, som vidste hvad der forestod, forventede at se sine lidelser afsluttet på få sekunder når beskydningen nåede jorden og dækkede nationen.


  Buck Williams kunne høre og se nok på kasernen til at være klar over at enden var nær. Det var umuligt at flygte. Men natten skinnede som dag, og de frygtelige, øredøvende eksplosioner fortsatte uden at noget på jorden tog skade. Bygningerne rystede og dirrede og skælvede. Og endnu var intet blevet ramt.


  Udenfor knustes krigsfly mod jorden, sprang store kratere og sendte brændende vragrester flyvende rundt. Men kommunikationslinierne var stadig åbne. Ingen anden kommandopost var blevet ramt. Der var ingen rapporter om tab. Intet var blevet ødelagt indtil videre.


  Var det en form for ondskabsfuld spøg? Selvfølgelig havde de første israelske missiler skudt russiske fly ned og fået raketterne til at eksplodere så højt oppe at de ikke forårsagede de store skader på jorden. Men hvad var der sket med resten af den russiske luftstyrke? Radarerne viste at russerne havde afsendt stort set hvert eneste fly de havde, og holdt så godt som intet tilbage i reserve til et forsvar. Tusinder af fly fejede ned over det lille lands største byer.


  Brølet og kakofonien fortsatte, eksplosionerne var så forfærdelige at selv veteraner blandt officererne skjulte ansigterne og skreg i frygt. Buck havde altid ønsket at være tæt på en frontlinie, men hans overlevel- sesinstinkt var oppe på fulde omdrejninger. Han vidste uden den mindste tvivl at han ville dø, og han opdagede at han gjorde sig de mærkeligste tanker. Hvorfor havde han aldrig giftet sig? Ville der blive noget tilbage af hans lig som hans far og bror kunne identificere? Var der en Gud? Var døden afslutningen?


  Han blev overrasket af en trang til at hulke og krøb sammen bag et kontrolbord. Det var slet ikke sådan han havde forventet at krig ville lyde eller virke. Han havde forestillet sig at han ville følge begivenhederne fra et sikkert sted hvor han kunne opfange dramaet.


  Flere minutter inde i dette holocaust gik det op for Buck at chancen for at dø var lige så stor inde som ude. Det var ikke for at vise sig, blot et ønske om at være noget for sig selv. Han ville blive den eneste person på denne kommandopost som så og vidste hvad der dræbte ham. På ben der føltes som gele, kom han hen til døren. Ingen lod til at lægge mærke til ham eller føle trang til at advare ham. Det var som om de alle sammen havde modtaget en dødsdom.


  Han tvang døren op lige ud i et ildsprudlende brag og måtte beskytte øjnene mod det blændende lys. Himlen stod i flammer. Han kunne stadig høre fly hen over ildens buldren, og spredte eksploderende missiler sendte nye byger af flammer ud i luften. Han stod stiv af rædsel og forbløffelse mens de store krigsmaskiner styrtede brændende til jorden over hele byen. Men de faldt mellem bygningerne og i øde gader og på tomme marker. Alle kernevåben og andre eksplosive våben sprang i luften højt oppe i atmosfæren, og Buck stod i heden med sveden løbende i stride strømme ned over kroppen og fik brandvabler i ansigtet. Hvad i alverden skete her?


  Så regnede det med store isklumper og hagl så store som golfkugler, og Buck måtte beskytte hovedet med sin jakke. Jorden skælvede og vibrerede så han væltede omkuld. Med ansigtet ned i de iskolde skærende klumper følte han regnen skylle over sig. Pludselig var der ikke andre lyde end ilden i himlen, og den begyndte at dø hen efterhånden som den drev nedad. Efter at have brølet løs i ti minutter opløstes ilden, og spredte ildbolde blafrende til jorden. Flammerne forsvandt lige så hurtigt som de var kommet. Stilhed faldt over landet.


  Mens røgskyerne svævede væk på en stille brise, dukkede den mørkeblå nattehimmel atter op, og stjernerne skinnede fredeligt, som om intet var hændt.


  Buck vendte tilbage til bygningen med sin mudrede læderjakke i hånden. Dørhåndtaget var stadig varmt, og indenfor sad officerer og græd og rystede. Radioen var fuld af rapporter fra israelske piloter. De havde ikke kunnet nå at komme i luften tids nok til at gøre andet end at se til mens hele det russiske luftangreb syntes at gå i selvdestruktion.


  Mirakuløst nok blev der ikke meldt om nogen dødsfald i hele Israel. Ellers ville Buck have troet at en eller anden mystisk funktionsbrist havde fået raketter og fly til at ødelægge hinanden. Men øjenvidner rapporterede at det havde været en ildstorm som, sammen med regn og hagl og et jordskælv, havde opslugt hele den offensive indsats.


  Havde det været en guddommeligt foranstaltet meteorregn? Måske. Men hvordan forklarede man de hundrede og tusinder stumper af brændende, forvredet, smeltet stål der hamrede til jorden i Haifa, Jerusalem, Tel Aviv, Jeriko, endda Betlehem - og jævnede gamle bymure med jorden uden at ét levende væsen fik så meget som en skramme? Dagslyset afslørede blodbadet og blotlagde Ruslands hemmelige alliance med forskellige mellemøstlige nationer, først og fremmest Etiopien og Libyen.


  Blandt vragresterne fandt israelerne så meget brændbart materiale at de kunne bruge det som brændsel og derved undgå at tære på deres egne naturlige ressourcer i mere end seks år. Specialenheder havde et veritabelt kapløb med musvåger og gribbe om de døde fjender når de prøvede at begrave dem, før deres knogler var hakket rene, og epidemier kunne true landet.


  Buck huskede det så tydeligt som var det i går. Havde han ikke selv været der og set det med egne øjne, ville han ikke have troet det. Og det krævede også mere end han havde i sig at få nogen af Global Weeklys læsere til at købe det.


  Redaktører og læsere havde deres egne forklaringer på fænomenet, men Buck indrømmede, om ikke andet så for sig selv, at den dag begyndte han at tro på Gud. Lærde jøder påpegede passager i Bibelen der talte om hvordan Gud ville ødelægge Israels fjender med ild, jordskælv, hagl og regn. Buck forbløffedes da han læste Ezekiel kapitel 38 og 39 om en stor fjende fra nord der skulle invadere Israel nordfra med hjælp fra Persien, Libyen og Etiopien. Endnu klarere stod Bibelens forudsigelse om at krigens våben ville blive brugt som brændsel, og at de fjendtlige soldater skulle ædes af fuglene eller begraves i en fællesgrav.


  Kristne venner prøvede at få Buck til at tage det næste skridt og tro på Kristus nu hvor han så tydeligt var blevet åndeligt bevidst. Han var ikke parat til at gå så langt, men han var helt sikkert blevet et andet menneske og en anden journalist fra da af. For ham var intet længere for utroligt.

  Kaptajn Rayford Steele var endnu ikke sikker på om han ville gå videre med noget helt åbenlyst, men han følte en uimodståelig trang til at se Hattie Durham lige nu. Han løsnede sikkerhedsbæltet og gav sin copilot et klem på skulderen på vej ud af cockpittet. „Vi er stadig på autopilot, Christopher,“ sagde han da den unge mand vågnede op og rettede på sine hovedtelefoner. „Jeg tager lige min solopgangstur.“


  Christopher kneb øjnene sammen og slikkede sig på læberne. „Det ser ikke meget ud af solopgang for mig.“


  „Der går nok en time eller to endnu. Jeg vil lige se om der er nogen der er ved at vågne op alligevel.“


  „OK. Hvis der er, så hils dem fra Chris.“


  Rayford fnyste og nikkede. Da han åbnede døren til cockpittet, var Hattie Durham lige ved at vælte ham omkuld.


  „Du behøver ikke banke på,“ sagde han. „Jeg kommer nu.“


  Chefstewardessen trak ham ud i det lille køkken, men der var ingen lidenskab i hendes berøring. Fingrene føltes som klør på hans arm, og hendes krop rystede i mørket.


  „Hattie -“


  Hun trykkede ham op mod skabene med ansigtet tæt ind mod hans. Havde hun ikke været så tydeligt skrækslagen, ville han have nydt det og gengældt omfavnelsen. Hun havde svært ved at holde sig oprejst, og da hun prøvede at tale, lød hendes stemme som en hæs klynken.


  „Der mangler folk,“ lykkedes det hende at få frem, og hun begravede hovedet ved hans bryst.


  Han tog hende om skuldrene og prøvede at skubbe hende væk, men hun klyngede sig til ham. „Hvad mener du?“


  Nu hulkede hun, hun havde mistet enhver selvkontrol. „En hel masse mennesker er simpelthen væk!“


  „Hattie, det er et stort fly. De er gået ud på toiletterne eller -“


  Hun trak hans hoved ned mod sit så hun kunne tale lige ind i øret på ham. Selv om hun græd, var det tydeligt at hun anstrengte sig for at han skulle forstå hende. „Jeg har været overalt. Jeg siger dig, der mangler snesevis af mennesker.“


  „Hattie, det er stadig mørkt. Vi skal nok finde -“


  „Jeg er ikke blevet gal! Kom selv og se! Over hele flyet er der forsvundet passagerer.“


  „Det er en spøg. De gemmer sig, prøver at -“


  „Ray! De har efterladt sko, sokker, tøj, alting. De er væk!“


  Hattie gled ud af hans arme og krympede sig klynkende sammen i hjørnet. Rayford ville trøste hende, få hende til at hjælpe sig, eller få Chris til at gå med rundt i flyet. Mere end noget andet ønskede han at tro at kvinden var blevet skør. Hun vidste bedre end at prøve at gøre grin med ham. Det var helt tydeligt at hun virkelig troede på at folk var forsvundet.


  Han havde siddet og dagdrømt ude i cockpittet. Var han faldet i søvn og drømte rigtigt? Han bed sig hårdt i læben og mærkede smerten. Så han var altså helt vågen. Han trådte ind på første klasse hvor en ældre kvinde sad forundret i en halvvågen døs med sin mands sweater og bukser i hånden. „Hvad i alverden?“ sagde hun. „Harold?“


  Rayford lod blikket glide gennem resten af første klasse. De fleste passagerer sov stadig, også en ung mand ved vinduet der havde sin bærbare computer stående på bordet foran sig. Men der var faktisk en del tomme sæder. Mens Rayfords øjne vænnede sig til den sparsomme belysning, gik han hastigt hen til trappen. Han begyndte at gå ned, men kvinden kaldte på ham.


  „Undskyld, men min mand -“


  Rayford satte en finger på læben og hviskede tilbage: „Jeg ved det. Vi skal nok finde ham. Jeg kommer snart igen.“


  Sikke noget sludder! tænkte han på vejen ned af trappen med Hattie i hælene. „ Vi skal nok finde ham“!


  Hattie greb fat i hans skulder, og han sænkede farten. „Skal jeg tænde lyset i kabinen?“


  „Nej,“ hviskede han. „Jo mindre folk ved lige nu, jo bedre.“


  Rayford ønskede at være stærk, kende svarene, at være et eksempel for sit mandskab, for Hattie. Men da han nåede ned, vidste han at resten af flyveturen ville blive et stort kaos. Han var lige så bange som enhver anden om bord. Da han tog et overblik over sæderne, var der lige ved at gå panik i ham. Han trådte ind i en afskærmet krog og klaskede sig selv hårdt på kinderne.


  Det her var ingen spøg, intet nummer, ingen drøm. Der var noget helt og aldeles galt, og han havde ingen steder at flygte hen. Der ville være nok forvirring og rædsel uden at han mistede selvkontrollen. Intet havde forberedt ham på dette, og det var ham alle ville ty til. Men efter hvad? Hvad forventedes han at gøre?


  Først en, så en anden skreg op da de opdagede at deres sidemand var forsvundet, men at deres tøj stadig var der. De græd, de skreg, de sprang op fra deres pladser. Hattie greb fat i Rayford bagfra og slyngede armene så hårdt om hans brystkasse at han næsten ikke kunne få vejret. „Rayford, hvad er det her for noget?“


  Han trak hendes hænder væk og vendte sig mod hende. „Hattie, hør efter. Jeg ved ikke mere end du gør. Men vi må se at få beroliget disse mennesker og komme ned på jorden. Jeg vil komme med en eller anden meddelelse over højtaleren, og du og dine folk sørger for at alle bliver på deres pladser. Forstået?“


  Hun nikkede, men så meget rystet ud. Da han kantede sig forbi hende for at skynde sig tilbage til cockpittet, hørte han hende skrige. Er det sådan man beroliger passagererne? tænkte han da han snurrede rundt og så hende ligge på knæ midt på gangen. Hun løftede en blazer, en skjorte og et bundet slips op. Et par bukser lå ved hendes fødder. Hattie vendte panisk blazeren mod det svage lys og læste navneskiltet. „Tony!“ jamrede hun. „Tony er væk!“


  Rayford snappede tøjet fra hende og smed det om bag en skærm. Han løftede Hattie op ved albuerne og trak hende med i skjul. „Hattie, der er flere timer til landing. Vi kan ikke have et fly fuldt af hysteriske mennesker. Jeg skal nok komme med en meddelelse, men du bliver nødt til at gøre en indsats. Kan du det?“


  Hun nikkede med et fjernt blik. Han tvang hende til at se på sig. „Vil du?“ sagde han.


  Hun nikkede igen. „Rayford, skal vi dø?“


  „Nej,“ sagde han. „Det er jeg sikker på.“


  Men han var ikke sikker på noget som helst. Hvordan skulle han kunne vide det? Han ville hellere have stået over for en motorbrand eller endda et uventet styrtdyk. At styrte ned i havet måtte være bedre end det her. Hvordan skulle han kunne holde folk i ro midt i sådan et mareridt?


  På nuværende tidspunkt gjorde det mere skade end gavn at holde kabinelyset slukket, og han var glad for at kunne give Hattie en specifik opgave. „Jeg ved ikke hvad jeg vil sige,“ sagde han, „men se at få tændt de lys så vi kan lave en præcis optælling af hvem der er her, og hvem der er forsvundet, og få så fat i flere af de der indrejseformularer.“


  „Hvorfor det?“


  „Gør det bare. Hav dem parat.“


  Rayford vidste ikke om han gjorde det rigtige ved at lade Hattie stå med ansvaret for passagerer og besætning. Da han løb op ad trappen, fik han øje på en anden stewardesse der bakkede ud af et køkken skrigende i vilden sky. Lige nu var stakkels Christopher i cockpittet nok den eneste om bord på flyet der ikke vidste hvad der gik for sig. Værre endnu, Rayford havde sagt til Hattie at han lige så lidt som hun vidste hvad der gik for sig.


  Den frygtelige sandhed var at han udmærket godt vidste det. Irene havde haft ret. Han og de fleste af hans passagerer var blevet ladt tilbage.

